ИЗВЈЕШТАЈ СА СЕМИНАРА

„Извршна нотарска исправа (извршење на непокретностима)“

07. октобар 2021. године

На основу Програма стручног усавршавања и почетне обуке за 2021. годину, Центар за едукацију судија и јавних тужилаца у Републици Српској је, у сарадњи са Нотарском комором Републике Српске, организовао семинар на тему „Извршна нотарска исправа (извршење на непокретностима)“.

Семинар је одржан 07. октобра 2021. године у просторијама ЦЕСТ-а у РС, а учесници су имали могућност да активност испрате и путем Cisco Webex комуникацијске платформе. Едукатор је била проф. др Ранка Рачић, редовна професорица Правног факултета Универзитета у Источном Сарајеву.

Пратећи најављени дневни ред семинара, у првом дијелу излагања, едукатор је указао на елементе садржаја нотарске извршне исправе. Због начела формалног легалитета, које налаже везаност садржаја рјешења о извршењу за садржај нотарске извршне исправе, која је основ извршења, указано је на значај прецизног формулисања свих елемената нотарске извршне исправе. Проф. Рачић је издвојила примјере правилно и неправилно формулисане сагласности извршеника на непосредно извршење. Ријечи је било и о одређивању законских затезних камата, те о досуди трошкова извршног поступка који се води на основу извршне нотарске исправе. Такође, едукатор се, кроз представљање домаће, иностране, те праксе Европског суда за људска права, бавио темом отправак оригинала у сврху извршења, као формални услов за одређивање извршења на основу нотарске извршне исправе.

У наставку семинара, дат је теоријско-практични осврт на забиљежбу хипотеке на земљишту на којем је накнадно изграђена зграда, те на забиљежбу рјешења о извршењу на основу нотарске исправе на некретнини у сувласништву брачних супружника, у смислу права на дом, загарантованог Европском конвенцијом о људским правима и основним слободама, те права на имовину из члана 1 Протокола 1 Европске конвенције.

У дискусији, присутни су указали на бројне дилеме са којима се сусрећу нотари приликом састављања садржаја нотарске извршне исправе, као и на дилеме које се појављују пред судијама поводом одређивања и провођења рјешења о извршењу на основу нотарске извршне исправе.

У закључном дијелу семинара нотарима је сугерисано да, приликом састављања нотарске извршне исправе, као независни носиоци јавне функције, учеснике материјалноправних односа упозоре на све релевантне околности њиховог правног односа. То, првенствено, у циљу уношења веће извијесности у правне односе њихових судионика, али и ради олакшавања каснијег одређивања и вођења извршног поступка на основу нотарске извршне исправе, те ради отклањања од нотара могућности његове дисциплинске одговорности и одговорности за штету.

Семинар је испратио 41 учесник из реда носилаца правосудних функција, нотара и представника академске заједнице.

У Бањалуци, 13.10.2021. године Подносилац извјештаја:

Јелена Мајсторовић

Начелник Сектора за почетну обуку